Președintele Republicii Moldova, Maia Sandu, a pledat pentru o susținere sporită pentru Ucraina, zid de protecție pentru statul său "atâta timp cât Kievul rezistă", apreciind că trebuie "oprit Vladimir Putin" pentru securitatea în Europa, într-un interviu pentru Le Monde publicat vineri.
"Astăzi, ne simțim în siguranță datorită rezistenței ucrainenilor, dar Europa – nu numai Europa, ci și toate țările care țin la respectarea frontierelor lor – ar trebui să înțeleagă că Vladimir Putin trebuie oprit. Dacă vrem pacea, trebuie să-i ajutăm pe ucraineni prin toate mijloacele", a declarat președintele Maia Sandu, transmite Agerpres cu referire la AFP.
"Cred că mulți (europeni) înțeleg acum că Vladimir Putin nu se va opri. Trebuie (…) să găsim mijlocul de a fi mai eficienți în susținerea Ucrainei", a insistat ea pe marginea unei vizite oficiale la Paris.
Maia Sandu și-a exprimat satisfacția privind acordul de apărare semnat joi cu Franța, "o primă etapă pentru a ajuta la întărirea securității R. Moldova și a regiunii".
Acest acord prevede în special deschiderea în următoarele luni a unei misiuni de apărare permanentă la Chișinău. El nu include totuși garanții de securitate, potrivit unor surse din Republica Moldova citate de AFP.
Republica Moldova este o țintă a unei "ingerințe" ruse, care crește pe măsură ce statul face progrese spre integrarea în UE, afirmă șefa statului.
Autoritățile de la Chișinău se tem, în special, de o creștere a dezinformării odată cu apropierea scrutinului prezidențial și a referendumului privind aderarea la UE prevăzut în toamnă, în condițiile în care cei 27 de lideri europeni au decis în decembrie să înceapă negocierile oficiale de aderare cu Republica Moldova.
Potrivit experților, Rusia, nemulțumită să vadă Chișinăul îndreptându-se către UE, folosește regiunea separatistă transnistreană pentru a face presiune asupra Republicii Moldova.
La sfârșitul lui februarie, separatiști proruși din regiunea transnistreană au cerut Rusiei "măsuri de protecție" în fața "presiunii sporite" pe care o exercită, potrivit lor, Republica Moldova.
Totuși, "situația în regiunea transnistreană este stabilă", susține președintele Republicii Moldova.
Maia Sandu dă asigurări că un număr "considerabil de persoane" din această regiune au "cerut un pașaport" al R. Moldova de la începutul războiului.
"Astăzi, 90% dintre transnistreni dețin acest pașaport. Asta înseamnă că înțeleg importanța păcii și că vor să-și lege viitorul de Republica Moldova", a estimat ea.
"Am văzut, de asemenea, mulți tineri deplasându-se spre Chișinău pentru a evita să fie înrolați în armata rusă", a mai spus Maia Sandu.